钦定古今图书集成/明伦汇编/官常典/第637卷 > 唐执中
## 钦定古今图书集成/明伦汇编/官常典/第637卷 > 唐执中

按《广西通志》：执中，滇昆明人。隆庆初为永宁牧。是时
巨贼虽已授首，然诸獞新附，犹桀骜不驯，或啸聚剽
掠，发纵殄灭，更多方略，凡城池公署，修废举坠，俱身
任其劳。且四境荆榛，田野荒芜，执中丈复里亩，招集
流亡，而民皆安其业。永宁故边徼，数十年不睹文教。
执中曰：“民不知义，绥而诲之，此自今日首务。”乃白之
上官。设学校，延社师，选诸獞稍秀者列之青衿，时人
比之“文翁”云。任凡三年，运筹决策，动中机宜。后转郡
丞去，百姓攀辕诵其功不置。